• IL-ĦSIEB TAL-PN JOĦROĠ ĊAR MINN DOKUMENT TIEGĦU STESS • BUSUTTIL BL-INTENZJONI WKOLL LI JKEĊĊI N-NIES MIS-SETTUR PUBBLIKU Ipprivatizza s-servizzi pubbliċi u keċċi l-ħaddiema mis-settur pubbliku. Dawn huma tnejn mill-pariri li l-Kap Nazzjonalista Simon Busuttil qed jagħti lill-Gvern għall-baġit li ġej. Huma l-miżuri li, fi kliemu stess, jemmen fihom u jwettaqhom jekk jieħu l-poter f'idejh wara l-elezzjoni ġenerali li jmiss. Fid-dokument tiegħu ta' qabel il-baġit, li b'kollox fih 11-il paġna, il-Partit Nazzjonalista ddedika sezzjoni dwar l-infiq pubbliku u jipproponi żewġ azzjonijiet: address excess public sector staffing u roll out non-core services to the private sector. Bla ma jagħti iktar dettalji, Simon Busuttil juri b'mod ċar li dawn għandhom ikunu ż-żewġ soluzzjonijiet għall-ġejjieni. Il-KullĦadd huwa infurmat li fost is-setturi li diġà ssemmew bħala dawk li se jisfaw fil-mira tal-istrateġija li qed jipproponi l-Kap Nazzjonalista, hemm partijiet mill-oqsma tas-saħħa u l-edukazzjoni. Il-miżura dwar it-tkeċċija tan-nies mis-settur pubbliku tkompli mal-attakk sistematiku li għamel il-PN fuq il-ħolqien tal-impjiegi mal-Gvern. Minkejja li l-aħħar statistika turi li kważi disgħa minn kull għaxar impjieg ġdid inħolqu fis-settur privat, l-impjiegi fis-settur pubbliku dejjem kienu f'moħħ il-Kap Nazzjonalista. Spiss kien pront biex iwaħħal fihom għar-riżultati pożittivi miksuba f'din il-leġiżlatura fil-qasam tax-xogħol. Dan il-Gvern żied ir-riżorsi f'setturi importanti fis-servizz pubbliku. Fost l-oħrajn, imqabbel mal-bidu tal-amministrazzjoni, illum hemm 1,500 persuna aktar taħdem fis-saħħa u fl-edukazzjoni pubblika. Huma dawn l-impjiegi li Simon Busuttil dejjem irrefera għalihom b'mod negattiv u li issa qed iwiegħed li jindirizza. L-istess fil-miżura l-oħra ta' Simon Busuttil li jipprivatizza servizzi pubbliċi. Fid-dokument ta' qabel il-baġit, il-Partit Nazzjonalista jindividwa dawk li jissejħu s-servizzi non-core; jiġifieri kull servizz mhux direttament marbut mal-amministrazzjoni ċentrali tas-settur pubbliku. Din is-soluzzjoni tal-Kap tal-Oppożizzjoni mistennija tolqot ħafna funzjonijiet li llum jaqdi l-Gvern kif ukoll eluf ta' ħaddiema, bl-ewwel ħsieb ikun li jitwettaq dan il-pjan fl-iskejjel u ċ-ċentri tas-saħħa. Dan huwa l-istess Simon Busuttil li kkritika lill-Gvern talli attira sħab strateġiċi, iżda baqa' fil-kontroll, fl-azjendi li tħallew f'sitwazzjoni prekarja mill-amministrazzjoni preċedenti. Fosthom fl-Enemalta li sa tliet snin ilu kellha kważi biljun ewro dejn, u fl-isptarijiet li sa tliet snin ilu kienu mitluqa bil-pazjenti fil-kurituri u snin ta' stennija għal operazzjoni. Iżda issa l-Kap tal-Oppożizzjoni, li kiteb l-aħħar żewġ programmi elettorali tal-Partit Nazzjonalista, qed jagħmel wegħda solenni għal li ġej. Servizzi pubbliċi li, fil-fehma unilaterali tal-Partit Nazzjonalista, mhumiex importanti se jingħataw fil-komplet tagħhom lis-settur privat. Bla diskussjoni, anke dak li huwa importanti għall-poplu, iżda mhux għal Simon Busuttil, se jispiċċa jinbiegħ. Ma setax jonqos li dan id-dokument ta' qabel il-baġit, li ġie ippreżentat lill-imsieħba soċjali li huma membri tal-Kunsill Malti għall-Iżvilupp Ekonomiku u Soċjali (MCESD), qajjem bosta domandi li qed jitwasslu lill-Partit Nazzjonalista. Kemm se jingħataw sensji mis-settur pubbliku u f'liema dipartimenti u azjendi pubbliċi? X'se jkun l-impatt tas-servizzi li se jiġu pprivatizzati u li sal-lum kienu jingħataw b'xejn? Simon Busuttil qed jagħmel l-almu tiegħu biex jidher li qed jagħmel xi proposti u jilqa' għall-kritika li huwa negattiv u distruttiv wisq. S'issa qed jispiċċa jagħmel iktar ħsara milli ġid għall-istess Oppożizzjoni.